Dansk domstol verdens første til at erklære stream-ripping ulovligt

Thi kendes for ret, at Convert2MP3 nu officielt er ulovlig i Danmark. Det fremgår af en dom fra Frederiksberg Ret, der i sidste uge fældede dom i hvad sagsøgeren, Rettighedsalliancen, selv beskriver som en ‘historisk sag’ i en pressemeddelelse.

Siden tillader i al sin enkelthed dens brugere kvit at frit at hente musik ned fra streamingtjenester som Youtube og er, ifølge Rettighedsalliancen, simpel at bruge og meget populær. Derfor er man fra deres side meget tilfredse med dommen.

»Det er første gang på verdensplan, at en stream ripping-tjeneste bliver blokeret,« skriver Rettighedsalliancen i en pressemeddelelse og fortsætter:

»Sagen er også et bevis på, at RettighedsAlliancens aktiviteter følger med udviklingen på internettet, hvor ulovlige tjenester konstant finder på nye metoder til at udnytte rettigheder på ulovlig vis.«

Danske ISP’er er nu blevet bedt om at lukke ned for trafikken til sitet, skriver det amerikanske medie Torrentfreak. I skrivende stund kan sitet dog stadig tilgås fra flere forskellige netværk.

Den såkaldte stream-ripping fænomen er ifølge Torrentfreak den største trussel mod pladeselskaberne til dags dato. Og indtil nu har det været småt med indsatsen mod fænomenet.